«Ήταν στρατηγικό λάθος του ΣΥΡΙΖΑ που έριξε την κυβέρνηση Σαμαρά και δεν την άφησε να κλείσει την αξιολόγηση».

Τα παραπάνω δήλωσε σήμερα μιλώντας στον ΣΚΑΪ ο Ευρωβουλευτής του ΣΥΡΙΖΑ Στέλιος Κούλογλου. «Ήταν λάθος και μάλιστα στρατηγικού χαρακτήρα. Έπρεπε να αφεθεί η τότε κυβέρνηση να κάνει τη βρόμικη δουλειά», τόνισε ο κ. Κούλογλου.

Αναφερόμενος στα μέτρα που συζητιούνται ο ευρωβουλευτής του ΣΥΡΙΖΑ έκανε λόγο για «υποχρεωτικές κινήσεις σε συνθήκες ασφυξίας» διατηρώντας παράλληλα τις επιφυλάξεις του για το αν με αυτά τα μέτρα διασφαλίζεται η βιωσιμότητα της Ελλάδας. Σύμφωνα με τον ίδιο, «αυτό αφορά και την κυβέρνηση και την αξιωματική αντιπολίτευση που ζητά εκλογές».

Ο κ. Κούλογλου χαρακτήρισε κακή εξέλιξη τα σενάρια για δημοψήφισμα, αλλά και την επανάληψη του σεναρίου του 2015 .

Τέλος, επεσήμανε ότι «μετά από κάθε υποχώρηση οι δανειστές επανέρχονται με νέα μέτρα».